ยกระดับความปลอดภัยของ Mobile Banking ในหลายธนาคาร ข่วยเพิ่มการตรวจจับการใช้แอปฯ ปลอม
นางสาวสิริธิดา พนมวัน ณ อยุธยา ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน ธนาคารแห่งประเทศไทย (ธปท.) เปิดเผยว่า ช่วงที่ผ่านมาธนาคารหลายแห่งได้ปรับปรุงระบบการรักษาความปลอดภัยของ mobile banking เพื่อป้องกันการหลอกให้ติดตั้งแอปพลิเคชันดูดเงินของมิจฉาชีพ ซึ่งรูปแบบหนึ่งของการหลอกลวงคือ การหลอกให้ติดตั้งแอปพลิเคชันปลอม (ไฟล์ติดตั้งนามสกุล .apk) โดยใช้ความสามารถของ Accessibility Service ของระบบปฏิบัติการ Android ในการควบคุมเครื่องของเหยื่อ ดังนั้น ธนาคารจึงได้พัฒนาระบบรักษาความปลอดภัยบน Mobile Banking ให้มีการตรวจสอบการใช้งานโทรศัพท์มือถือ อย่างน้อย 2 เงื่อนไขคือ เปิดแอปพลิเคชันที่ทำงานภายใต้ Accessibility Service และการติดตั้งแอปพลิเคชันที่ติดตั้งจากนอก Official Store (เข่น Play Store) ซึ่งมาตรการดังกล่าวจะไม่เกิดผลกระทบต่อการใช้งานของผู้ใช้บริการบางกลุ่มโดยทั่วไป หากมิได้มีการใช้แอปพลิเคชันที่ติดตั้งจากภายนอก อย่างไรก็ตาม หากผู้ใช้บริการไม่สามารถเข้าใช้งาน Mobile Banking ได้สามารถติดต่อคอลเซ็นเตอร์ หรือสาขาของธนาคาร โดยธนาคารจะดูแลให้ความช่วยเหลือโดยเร็ว